Dorp rou ná swanger vrou sterf | News24
Dorp rou ná swanger vrou sterf
Dié foto van Natalie de Bruin en haar man, Martin, is verlede week op die Facebook-groep Kouga Funerals Official Group geplaas om haar dood aan te kondig. Foto: VERSKAF Multimedia · User Galleries · News in Pictures
DIT het gelyk soos ’n doodgewone Dinsdag, 29 November, toe Natalie de Bruin (28), op ses maande swanger knaend honger en opgewonde oor ma-wees, vir haar werk as skoonheidsterapeut aangemeld het. Toe sak sy inmekaar op die kombuisvloer van die Trendz-salon in Jeffreysbaai – en hier het sy nie weer opgestaan nie.Só het haar kollegas verslae vertel twee dae nadat De Bruin aan ’n skielike aneurisme dood is. Haar baba is ook dood. “Omdat sy ’n moeilike swangerskap gehad het, het ek gedink sy het net flou geword,” sê Danette de Beer, eienaar van die salon. “Ek was nie by die salon toe dit gebeur het nie, maar toe hulle my bel, kon ek nooit dink dit was iets só verskrikliks nie.”Paramedici en kliënte het saam geveg om De Bruin aan die lewe te hou, sê Tano Aliquo, ’n haarkapper wat in die salon was toe De Bruin inmekaar gesak het. “Sy het deur die dag gekla van ’n migraine en het haar laaste afspraak gekanselleer om huis toe te gaan,” onthou hy. “Toe sy haar motorsleutels in die kombuis gaan soek het, het sy ’n snaakse geluid gemaak, haar kop gegryp en geval.“Ons het alles gedoen wat ons kon en wou nie opgee nie, maar ek dink sy was klaar weg toe sy die vloer bereik het.”Aliquo het De Bruin se man, Martin, dadelik gebel, maar Natalie het nie weer wakker geword nie. “Sy was ’n ongelooflike mens,” sê Aliquo. “Sy kon nooit enigiets slegs in die wêreld of in ander mense sien nie.”De Beer sê De Bruin het baie na haar baba-tjie se koms uitgesien.“Sy wou so graag ma wees, al het hulle nog nie ’n naam vir hul dogtertjie gekies nie. Ek het beplan om ’n duur kombers waarop sy versot was saam met haar kollegas vir haar ooie-vaarstee te koop.”De Beer sal haar kollega en vriendin as ’n gelowige mens onthou. “Gewoonlik, as mense doodgaan, word daar net goeie dinge oor hulle gesê, maar daar is regtig niks slegs om oor Natalie te sê nie – behalwe dat sy glad nie kon parkeer nie,” skerts sy.“Sy het ’n kinderlike onskuld gehad en soms was ek bekommerd dat sy nie kon besef dat mense haar kan seermaak nie. Sy was nuuskierig en het alles beleef met die geesdrif van ’n kind wat dit vir die eerste keer ervaar.”Martin is te geskok om kommentaar te lewer op sy vrou en ongebore kind se dood. Join the conversation!